TCMCกำไรพุ่งน้ำท่วมมึนข่าวลือสะพัดปั่นหุ้น
&#8220;พรมไทปิง&#8221; กำไรกระฉูด 313 ล้านบาท ปฏิเสธข่าวลือปีนี้กำไร 150 ล้านบาท
1 มี.ค. 2556

“พรมไทปิง” กำไรกระฉูด 313 ล้านบาท ปฏิเสธข่าวลือปีนี้กำไร 150 ล้านบาท
นายชาลี จังวิจิตรกุล กรรมการผู้จัดการ บริษัท อุตสาหกรรมพรมไทย (TCMC) เจ้าของผลิตภัณฑ์พรมไทปิง เปิดเผยว่า ผลดำเนินงานปี 2555 ที่ผ่านมา มีกำไรสุทธิ 313.36 ล้านบาท กำไรต่อหุ้น 4.58 บาท ดีขึ้นมาก เทียบช่วงเดียวกันปี 2554 ขาดทุน 165 ล้านบาท ขาดทุนต่อหุ้น 2.41 บาท และจ่ายปันผลหุ้นละ 30 สตางค์
สาเหตุหลักกำไรมาจากการเคลมประกันน้ำท่วม ซึ่งเรียกเคลมไป 400 ล้านบาทเศษ ได้รับจริง 300 ล้านบาทเศษ ขณะที่กำไรจากการดำเนินงานปกติมีเพียง 30 ล้านบาทเท่านั้น
นอกจากนี้ เครื่องจักรที่ได้รับผลกระทบจากน้ำท่วมปี 2554 ปัจจุบันได้รับการซ่อมแซมเพียง 60% ไม่เต็ม 100% โดยนำเงินที่ได้รับจากประกันน้ำท่วมมาซ่อมแซม และป้องกันน้ำท่วม 20 ล้านบาท
“เงินประกันที่ได้ 77% ของที่ขอเคลมไป ไม่เพียงพอต่อการซ่อมแซมเครื่องจักรที่เสียหายจากน้ำท่วม บางส่วนใช้เงินทุนหมุนเวียนมาซ่อมแซม ทำให้กำลังผลิตยังไม่เต็มที่ จะกลับมาเดินเครื่องเต็ม 100% หลังครึ่งปี” นายชาลี กล่าว
บริษัทตั้งเป้ายอดขายปีนี้ 680 ล้านบาท ใกล้เคียงปีก่อน และเป้ากำไรโตมีเสถียรภาพ 10% จากกำไรปกติ 30 ล้านบาท ไม่ใช่ตามที่มีการโพสต์ตามเว็บไซต์ต่างๆ ว่าบริษัทจะมีกำไรปีนี้ 150 ล้านบาท เพราะได้รับออร์เดอร์ใหญ่จากญี่ปุ่น ยุโรป หรืออเมริกา เข้ามา หรือจาก DEPA อินเทอเรีย ผู้ถือหุ้นใหญ่
“ผู้ถือหุ้นใหญ่ช่วยยอดขายปีละ 3 ล้านเหรียญสหรัฐ ไม่ได้มากอย่างที่คิด ขณะที่ยุโรปยังไม่ดี ยอดขายในประเทศแค่กระเตื้อง เป็นไปไม่ได้ที่กำไรปีนี้จะทำได้ 150 ล้านบาท ตอนนี้เป็นห่วงที่มีคนเอาไปโพสต์ว่าจะได้ออร์เดอร์ใหญ่ ผมไม่ต้องการให้เกิดความเสี่ยงจากข้อมูลที่ไม่ถูกต้อง ไปเก็งกำไรจนหุ้นวิ่งผิดปกติ บริษัททำธุรกิจโปร่งใส เติบโตต่อเนื่องบนพื้นฐานการผลิตพรม” ผู้บริหาร กล่าว